熊禾
赋游高逸轩怀蓝远洞
世情弱卑近，子独志高远。
中庭敞明轩，大字书钜扁。
轩前山百丈，山下水千涧。
摩空屹苍苍，赴壑来滚滚。
神明万宇澄，清旷百虑远。
恭惟孔孟翁，古圣一关键。
勿云仰之高，万象不吾隐。
勿云道之远，千里在发轫。
卓尔固难知，博约端可勉。
一贯未易悟，忠恕力可践。
云胡千载间，架漏安蹇浅。
下者志富贵，妾妇视仪衍。
次者志功名，童子羞管晏。
知子质直资，勿惮厪考问。
五夫小洛阳，犹当有文献。
当年胡与刘，水泉得源本。
及门紫阳人，斯道益弘阐。
四海褰孤风，百世想遐韵。
未登泰华高，丘阜即层巘。
未涉海沧远，沼沚亦深沔。
志高犹恐卑，志远犹恐迩。
周公思三王，伊尹乐尧舜。
宣尼万世师，道在兼祖宪。
志大心欲小，勗子宜重慎。
作诗代座箴，我亦持自警。